[{"text_idx": "#000011", "text": "Penodwyd Caroline yn Gomisiynydd yn 2016 ac mae hi\u2019n Gadeirydd y Pwyllgor Llywodraethu Corfforaethol, gyda chyfrifoldeb dros oruchwylio ac arwain ym meysydd archwilio, risg, cyllid a dibenion cyffredinol. Mae hi\u2019n byw yn Nhrefynwy."}, {"text_idx": "#000012", "text": "Mae gan Neil ddiddordeb cryf mewn archaeoleg a\u2019r amgylchedd adeiledig. Ar o\u0302l graddio mewn Archaeoleg ym Mhrifysgol Durham, dechreuodd ei yrfa broffesiynol yng Nghomisiwn Brenhinol Henebion Lloegr lle y daeth yn Bennaeth Archifau Archaeolegol. Ers hynny, yn ei yrfa yn y sectorau cyhoeddus a phreifat, mae ef wedi canolbwyntio ar strategaethau ar gyfer cadwraeth ddigidol; cyrchu gwybodaeth ddigidol mewn archifdai, llyfrgelloedd a chanolfannau data; ac astudiaethau o\u2019u gwerth a\u2019u dylanwad economaidd. Mae\u2019n un o gyfarwyddwyr Charles Beagrie Ltd, cwmni o ymgynghorwyr, ers 20 mlynedd a bu\u2019n gweithio gydag amrywiaeth eang o gwsmeriaid yn y DU a thramor. Yn 2014 dyfarnwyd y Fedal Technoleg Archifol iddo gan Gymdeithas y Peirianwyr Ffilm a Theledu yn Los Angeles i gydnabod ei gyfraniadau hirdymor i ymchwilio i strategaethau a datrysiadau ar gyfer cadwraeth ddigidol a\u2019u gweithredu. Cafodd Neil ei benodi\u2019n Gomisiynydd yn 2017."}, {"text_idx": "#000013", "text": "Ar o\u0302l graddio mewn Daearyddiaeth ym Mhrifysgol Rhydychen, bu Louise yn astudio ar gyfer MSc mewn Datblygu Rhanbarthol ym Mhrifysgol Caerdydd. Thema gyffredin yn ei holl waith yw ei diddordeb mewn lleoedd, eu datblygiad hanesyddol, a\u2019r ffordd y bydd unigolion a chymunedau yn ymgysylltu a\u0302\u2019r mannau y maen nhw\u2019n byw, gweithio a dysgu ynddyn nhw ac yn ymweld a\u0302 nhw. Arweiniodd y diddordeb hwn mewn \u2018lle\u2019 at ei hymchwil ar gyfer ei PhD i\u2019r berthynas rhwng canfyddiadau lle a datblygu economaidd. Ar ddiwedd y 1990au bu Louise yn gweithio gyda chymunedau yn Sir Ga\u0302r, ei sir enedigol, i astudio a dehongli treftadaeth gymunedol. Ers 1999 bu\u2019n ddarlithydd yn y sefydliad a elwir bellach yn Brifysgol Cymru Y Drindod Dewi Sant lle y mae hi wedi llunio rhaglenni ym meysydd treftadaeth, twristiaeth a busnes cynaliadwy, yn ogystal a\u0302 datblygu a rheoli sawl prosiect treftadaeth a ariannwyd gan yr UE. Cafodd Louise ei phenodi\u2019n Gomisiynydd yn 2017."}, {"text_idx": "#000014", "text": "Hyfforddodd Chris fel Pensaer Tirwedd ym Mhrifysgol Sheffield ac ym 1989 ymunodd a\u0302 phractis preifat yn Lerpwl i weithio ar brosiectau dylunio ac asesu effeithiau amgylcheddol i gleientiaid fel yr Adran Drafnidiaeth a Glo Prydain. Daeth Chris yn Rheolwr Technoleg Gwybodaeth y cwmni a helpodd y ti\u0302m i fabwysiadu amryfal dechnegau arolygu, delweddu a chyhoeddi digidol. Yn ddiweddarach bu\u2019n arbrofi gyda chymhwyso\u2019r technegau hyn at gofnodi archaeolegol ar o\u0302l bod yn gweithio i Sefydliad Ymchwil Treftadaeth Ddiwylliannol Norwy. Ym 1999 symudodd yn o\u0302l i\u2019r DU i weithio i Wessex Archaeology, gan ddatblygu systemau archaeolegol a busnes y cwmni."}, {"text_idx": "#000016", "text": "Pensaer siartredig a dylunydd trefol yw Jonathan Vining. Cafodd ei eni yng Nghaerdydd ac mae ganddo gefndir ym maes celf a dylunio. Astudiodd yn Ysgol Pensaerni\u0308aeth Cymru a Phrifysgol Caerfaddon. Mae ganddo fwy na deugain mlynedd o brofiad mewn practis preifat ar brosiectau pensaerni\u0308ol a phrosiectau uwchgynllunio, dylunio trefol a chadwraeth. Mae\u2019n arbenigo ar integreiddio datblygiadau newydd mewn lleoliadau hanesyddol neu sensitif. Roedd Jonathan yn academydd ymweld yn Ysgol Pensaerni\u0308aeth Cymru am ddeng mlynedd ar hugain ac mae\u2019n is-olygydd y cyfnodolyn \u2018Touchstone\u2019 \u2013 cylchgrawn Cymdeithas Frenhinol y Penseiri yng Nghymru \u2013 ers ei gychwyn ym 1996 ac wedi gwneud cyfraniadau o bwys iddo ar bwnc pensaerni\u0308aeth wedi\u2019r rhyfel yng Nghymru. Mae\u2019n un o ymddiriedolwyr Ymddiriedolaeth Dewi-Prys Thomas ac fe\u2019i penodwyd yn Gomisiynydd ym mis Ebrill 2019."}, {"text_idx": "#000017", "text": "Cynhanesydd yw Timothy Darvill a fu\u2019n astudio archaeoleg Cymru am ddeugain mlynedd a mwy. Ar o\u0302l cwblhau PhD ym Mhrifysgol Southampton ar y cyfnod Neolithig yng Nghymru a gorllewin Lloegr, bu\u2019n gweithio i\u2019r Western Archaeological Trust a Chyngor Archaeoleg Prydain. Cafodd ei benodi gan Brifysgol Bournemouth ym mis Hydref 1991, ac mae\u2019n Athro Archaeoleg yn yr Adran Archaeoleg ac Anthropoleg. Yn ogystal ag ysgrifennu rhyw ddeuddeg o lyfrau, gan gynnwys Prehistoric Britain from the air (Gwasg Prifysgol Caergrawnt, 1996) a Prehistoric Britain (Routledge, 2010), mae\u2019n gyd-olygydd Historic landscapes and mental well-being (Archaeopress, 2019) ac mae wedi cyfrannu i Pembrokeshire County History Volume I (PCHT, 2016). Yn ei lyfr Stonehenge: the biography of a landscape (Tempus, 2006) mae\u2019n cyflwyno nifer o ddamcaniaethau newydd ynghylch sut y defnyddid Co\u0302r y Cewri fel canolfan iacha\u0301u."}, {"text_idx": "#000018", "text": "Bu\u2019n gwasanaethu fel cadeirydd Sefydliad yr Archaeolegwyr Maes, roedd yn is-lywydd Cymdeithas yr Hynafiaethwyr, a bu\u2019n aelod o gyngor yr Ymddiriedolaeth Genedlaethol. Mae ef wedi cloddio safleoedd yn Lloegr, Cymru, Rwsia, Gwlad Groeg, Yr Almaen, ac Ynys Manaw, a\u2019i brif ddiddordebau ymchwil ar hyn o bryd yw rheoli adnoddau archaeolegol, gan ddefnyddio safleoedd archaeolegol i gynhyrchu gwerth cyhoeddus, a\u2019r cyfnod Neolithig yng ngogledd-orllewin Ewrop. Yr Athro Darvill yw Cadeirydd bwrdd cyfarwyddwyr Cotswold Archaeology, derbyniodd OBE yn 2010 am ei wasanaeth i archaeoleg, a bydd yn ymddangos yn rheolaidd ar y teledu a\u2019r radio i siarad am Go\u0302r y Cewri a chynhanes Prydain. Cafodd Tim ei benodi\u2019n Gomisiynydd yn 2021."}]